Imtella' Ottubru 3, 2021 - Aġġornata 3 Ta' Ottubru, 2021 4:08pm Rapport: Tony Dimech Il-Kap tal-Oppożizzjoni u tal-Partit Nazzjonalista, Bernard Grech, qal li l-Gvern Laburista qed jagħmel tiegħu l-proposti tal-Partit Nazzjonalista. Qal li dan juri li l-Partit Laburista ma għandux ideat u lanqas jippjana għax qed imexxi biss minn ġurnata għal oħra. F'intervent telefoniku, Dr Grech qal li l-Partit Nazzjonalista jippjana b'mod sħiħ u fit-tul ħalli jgħolli l-kwalità tal-ħajja. Il-Kap tal-Oppożizzjoni qal li l-ġid li joħloq il-pajjiż taħt Gvern Nazzjonalista ser jitqassam bejn kulħadd; ħaddiema, professjonisti, anzjani u persuni b'diżabilità, fost oħrajn. Dr Grech, f'intervent telefoniku fuq Net FM, staqsa għala l-Partit ;aburista qed jipprova jirkeb fuq il-karru tal-Partit Nazzjonalista bis-sejħa tiegħu biex iġedded is-soċjetà, meta suppost li l-pajjiż qed jgħix fl-aqwa żmien. Qal li minflok fl-aqwa żmien il-pajjiż qed jgħix f'inkubu għax fuq livell internazzjonali jinsab fil-lista l-griża tal-FATF. Dr Grech qal li l-viżjoni ekonomika tal-Partit Nazjzonalista tħaddan fiha diversi oqsma mill-finanzi, is-snajja' u l-manifattura għax kull persuna f'Malta jixirqilha ħajja aħjar. Dwar id-dokument ta' qabel il-budget li ppubblika, il-Partit Nazzjonalista qal li dan jippreżenta viżjoni sħiħa tant li r-reazzjoni tal-imsieħba soċjali kienet waħda ta' rispett lejn il-Partit Nazzjonalista. Dr Grech qal li hemm bżonn li l-pajjiż jinqata' mill-ħakma ta' 4 min-nies li jridu jsiru miljunarji, fejn sostna li jekk il-poplu jibqa' jagħti l-appoġġ lill-Partit Laburista, jkun qed jgħidlu li jista' jibqa' jagħmel li jrid. Dr Grech qal li spiċċa ż-żmien li l-Partit Nazzjonalista ma jikkonfrontax lill-għadu, għax il-Partit Laburista jew taqbel miegħu inkella jkissrek. Qal li jekk ma jirnexxilux jixtrik jara x'jagħmel biex jieħdok il-Qorti bħalma għamlu lil Dr Karol Aquilina. Huwa qal li Dr Aquilina nħeles mill-Qorti għax ma kienx hemm ħjiel ta' ħtija, minkejja li l-filmati tal-pulizija kienu manipulati. Il-Kap Nazzjonalista tkellem fuq diversi miżuri favur il-familja li qal jekk ikun fil-Gvern ser jimplimenta, fosthom biex il-ġenituri jkollhom aktar ħin għal uliedhom. Waħda minn tliet ġimgħat leave għall-missirijiet meta titwildilhom tarbija fejn spjega li mhux il-flus biss jgħollu l-kwalità tal-ħajja, iżda anke l-ħin li jeħtieġ li l-familja tqatta' flimkien. Sostna li dawn il-miżuri mhux ser iżidu ebda piż fuq in-negozji. Dr Grech anke tkellem dwar il-proposta tal-Metro, fejn semma li din kienet proposta tal-Partit Nazzjonalista, erba' snin ilu, li l-Gvern għamilha tiegħu, iżda qal xorta għaffiġha għax tneħħew l-oqsma industrijali u Għawdex minn din is-sistema tat-trasport pubbliku tal-massa. Saqsa għala l-Partit Laburista kien ikkritika qatta' bla ħabel din il-proposta u llum qabel l-elezzjoni qed jgħid li ser jwettaqha. Dr Grech qal li kull fejn qed imur qed iħoss li n-nies huma rrabjati għax il-Gvern qed jgħaddihom biż-żmien, filwaqt li wiegħed li Gvern Nazzjonalista jsejjes l-ekonomija fuq l-individwu biex jgħolli l-kwalità tal-ħajja għal kulħadd.